**Ризаэддин Фәхреддин нәсыйхәтләрен укыту-тәрбия процессында куллану.**

Яшәү һәм үсү, заман-тормыштан арта калмау өчен, һәр халык киләчәккә баглаган өметләрен, максатларын, үсеш юлларын билгеләргә, аларга гомуми юнәлеш бирергә, булган мөмкинлекләрне исәпкә алырга һәм алга карап хәрәкәт итәргә тиеш. Табигый ки, бу юлда ул яшәү рәвешен, тормыш шартларын да яхшыртырга омтыла.

Әйтергә кирәк, бу максатларга ирешү өчен бүгенге җәмгыятькә иҗади фикерләүче, тәрбияле, үз белеме өстендә өзлексез эшләүче, заман белән бергә атлаучы шәхесләр кирәк. Милли мәгарифне, мәктәптәге укыту-тәрбия процессын татар халкының атаклы галимнәре, бөек мәгърифәтчеләре Ризаэддин Фәхреддин, Каюм Насыйри, Шиһабеддин Мәрҗәниләрнең педагогик хезмәтләреннән башка күз алдына да китереп булмас иде. Чөнки бу галимнәребезнең өйрәтүләре бүгенге заман таләпләренә дә туры килә.

“Тәрбия галимнәре карашынча, беренче тәрбия – гаиләдә, мәктәптә алган тәрбиясе – икенче тәрбия һәм аннан соң булган тәрбиясе – өченче тәрбия исеме белән билгеледер. Бу тәрбияләрнең беренчесе – аналардан һәм аналык хезмәтендә булган кешеләрдән; икенчесе – укытучылардан; өченчесе – укытучылардан, укылачак китаплардан һәм газеталардан, дуслардан һәм яхшы мөгамәләдә булачак затлардан өйрәнелер.” (Ризаэддин Фәхреддин)

Бөек галимнең сүзләренә игътибар итсәк, тәрбия бирүнең иң зур өлеше безгә, укытучыларга туры килә. Рус мәктәбендә эшләү шартларында, яшь буынны тәрбияләүдә милли татар халкына гына хас булган, үзенчәлекләрне, сыйфатларны, гореф-гадәтләрне, йолаларны барча укучыларга да бер тигез дәрәҗәдә биреп бетереп булмый. Төрле милләтләрнең халык педагогикасына нигезләнгән тәрбия алымнары начарлыкка өйрәтмәгәне һәркемгә билгеле. Шуңа күрә үземнең укыту-тәрбия процессында Риза Фәхреддиннең нәсыйхәтләреннән бик еш файдаланам.

Мин Ризаэддин Фәхреддин нәсыйхәтләренә нигезләнеп 5-7 сыйныф укучылары өчен “Әдәп төбе – матр гадәт” түгәрәгенең планын төзедем.

“Әдәп төбе – матур гадәт түгәрәгенең максатлары:

1. Р. Фәхреддинның үгет-нәсихәтләре нигезендә әхлаклы-әдәпле, җәмгыятькә лаеклы шәхес тәрбияләү.
2. Укучыларда милли үзаң үстерү.
3. Укучыларның кызыксынучан, эзләнүчән, мөстәкыйльлек кебек сыйфатларын арттыру.

**Түгәрәк планы**

|  |  |  |  |  |
| --- | --- | --- | --- | --- |
| **№** | **Сәгать саны** | **Дәреснең темасы** | **Дәреснең эчтәлеге** | **Эш төре** |
| 1 |  | Кереш дәрес. Гаилә – татулыгы белән көчле. | Ата-анага кадер, хөрмәт . | Укытучы сүзе, нәсихәтләр белән танышу |
| 2. |  | Татулыкка ни җитә. | Туганнарга, дусларга карата ихтирамлылык, хөрмәт, уңай якларын күрү, җитешсезлекләрен кисәтү, хаталарын гафу итә белү сыйфатлары . | Әңгәмә, төркемнәрдә эшләү |
| 3. |  | Яхшы күрше – ярты дуслык. | Күршеләргә карата яхшы мөгамәлә, ихтирамлылык, ярдәмчеллек, хөрмәт . | Нәсихәтләр белән эш, иҗади биремнәр үтәү. |
| 4. |  | Мин кулыма китап алам. | Белем алуга омтылыш, китапның аң-белемне үстерүдә, кешелеклелек сыйфатлары тәрбияләүдә зур роль уйнавын раслау. | Семинар дәрес |
| 5. |  | Мәктәп – синең икенче өең. | Мәктәп кагыйдәләре һәм әдәпләре . Укытучыларга һәм аларның хезмәтләренә хөрмәт. | Укытучы сүзе, төркемнәрдә эш. |
| 6. |  | Сәламәтлек – зур байлык. | Гигиена кагыйдәләре: күз, колак, аяк, тән әдәпләре. | Әңгәмә, нәсихәтләр белән эш |
| 7. |  | Режим булдыру. | Вакытны дөрес бүләргә һәм файдаланырга өйрәтү. | Дәрес - практикум |
| 8. |  | Саф һава – тәнгә дәва ( ял паркына экскурсия) | Юл йөрү әдәпләре. Табигатькә сакчыл караш. | Дәрес – экскурсия |
| 9. |  | Килбәте нинди, күлмәге шундый. | Кешенең тышкы кыяфәтенең дә мөһимлеге. | Лекция, проект эше |
| 10. |  | Киемеңә карап каршы алалар, акылыңа карап озаталар. | Тышкы матурлыкның эчке матурлык белән тәнгәллеге. | Чыганаклар белән эшләү |
| 11. |  | Ашарга өйрәнмичә – ашка барма. | Табын артында үз – үзеңне тоту кагыйдәләре. Ризыкка сакчыл караш. | Әңгәмә, нәсихәтләр белән эш |
| 12. |  | “Татар халык ашлары” (кичә) | Өстәл әзреләү, кунакларны тәрбияләү кагыйдәләре. | Дәрес – практикум. |
| 13. |  | Зыялы кеше - бар яктан да камил шәхес. | Күрешү, хәл белешү әдәбе. Шатлыклы яки кайгылы вакытта кеше белән аралаша белү. | Дәрес - дискуссия. |
| 14. |  | Яхшы сүз – җан азыгы. | Яшьтәшләре, өлкәннәр белән сөйләшү әдәбе. | Семинар дәрес |
| 15. |  | Тырышкан табар, ташка кадак кагар. | Тырышлык кына яхшы нәтиҗәләргә китерә | Әңгәмә, нәсихәтләр белән эш. |
| 16. |  | Йомгаклау дәрес. Үзең нинди, көзгең шундый. | Белемнәрне системага салу. | Семинар дәрес. |

Һәр әдәплелек дәресләрендә Р. Фәхреддиннең балалар өчен язып калдырган үгет-нәсыйхәтләре (“Мәктәп әдәпләре”, “Гыйлем”, “Туганнар, кардәшләр”, “Укучы балалар”, “Колак әдәпләре”, “Кул әдәпләре”, “Йөрү әдәпләре” һ.б.), халык авыз иҗаты, һәм әдипләребез әсәрләре кулланыла. Шуларга нигезләнеп дәреснең темасы, бүгенге көн проблемалары белән бәйләп аңлатыла. Түгәрәкнең темасына карап нәсыйхәтләр сайлана һәм укып танышыла. Мәсәлән, “Мәктәп – синең икенче өең” темасын карыйк. Мәктәп, сыйныфташлар, укытучыларга мөнәсәбәт турында әңгәмә үткәрелгәннән соң Риза Фәхреддиннең нәсыйхәтләрент укып китәбез.

1. Мәктәпкә иртәрәк барыгыз, вакыты җиткәндә үзегез белеп әзерләнегез.
2. Мәктәпкә баргач әдәп белән үз урыныгызга утырыгыз, дәрес вакытында сөйләшмәгез, гыйлем өйрәнү өчен ихлас белән тырышыгыз.
3. Китап, кәгазь һәм башка язу әсбапларыгызны чиста тотыгыз, каләмегезне киемегезгә сөртмәгез, авызыгызга капмагыз.
4. Мәктәпкә кергәч аяк һәм өс киемнәрегезне билгеле урынга куегыз.
5. Урыныгызда һичбер якка авышмыйча, укытучыга туры карап утырыгыз.
6. Укытучы сораганда аяк үрә торып ачык тавыш белән җавап бирегез, иптәшләрегездән соралган сүзгә рөхсәтсез катышмагыз.
7. Сүзегездә яки язуыгызда булган ялгышларны төзәтсә аның өчен күңелсезләнмәгез. Чөнки укытучы сезне яратуы сәбәплесүзнең хаталарыгызны бетерергә тырыша.
8. Укытучыгыз берәр нәрсәне укырга, язарга яки ятларга кушса, җиренә җиткереп үтәгез.
9. Кечкенә вакытта пөхтә һәм тәртипле булу баланың акыллы булуына билгедер. Шуның өчен киемнәрегез һәрвакыт чиста, ә китап, дәфтәрләрегез тәртиптә булсын һ.б.

Нәсыйхәтләр укыганнан соң укучылар һәр берсе үз кагыйдәләрен язып карый. Алар укып тикшерелгәннән соң балалар үз-үзеңне тоту кагыйдәләре китапчыклары ясыйлар.

Дәресләрдә дә үгет-нәсыйхәтләрне бик уңышлы файдаланып була. Мин кечкенә сыйныфларда татар теле һәм әдәбияты укытам. Р. З. Хәйдарова төзегән программа төрле темаларга бүленгән. Мәсәлән, 4 сыйныф 9 теманы үз эченә ала: “Белем бәйрәме”, “Туган як табигате”, “Хайваннар дөньясында”, “Кышкы уеннар”, “Минем дусларым”, “Дүрт аяклы дусларыбыз”, “Язгы бәйрәмнәр”, “Минем туган илем”, “Чәчәкле җәй, ямьле җәй”. Һәр теманың укучыларны әдәпле-әхлаклы тәрбияләүгә юнәлтелгән өлеше бар. Өйрәнелә торган әсәрләр яисә төрле ситаутив күнегүләр вакытында укучылар белән әдәплелек кагыйдәләре турында сөйләшәбез. Аларга аңлаешлы формада Риза Фәхреддиннең нәсыйхәтләрен дә бирәм. Мәсәлән, 4 сыйныфта Валентина Осееваның “Дүрт кыз” шигыре белән танышабыз. Шигырьне укып сөйләшү үткәргәч, кызларга кыскача бәя биреп укчыларның фикере тыңлана. Аннан соң Риза Фәхреддиннең нәсыйхәтләрен укып китәбез.

1. Ата-аналарыгыз киләчәк көндә сезнең хөрмәтле һәм файдалы булуыгызны өмет итә. Сез аларның изгелекләренә явызлык кылучы булмагыз, аларның үгет-нәсыйхәтләрен алардан куркып түгел, бәлки яратып кабул итегез.
2. Эштә һәм сүздә әти-әниләрегезгә каршы килмәгез.
3. Ата-аналарыгыз алдында әдәпле булыгыз, аларның сүзләрен яхшы тотыгыз. Алар белән кычкырмый гына, әдәп белән ачык итеп сөйләшегез. Алар басып торганда сез утырып тормагыз.
4. Кулыгыздан килгән эшләрдә ата-аналарыгызга ярдәм итегез.

Дәрескә йомгак ясап, укучылар белән “Кечкенәләргә киңәшләр” төзибез.

1. Әти-әниләрнең сүзен тыңларга.
2. Өйдәге эшләрдә өлкәннәргә ярдәм итәргә.
3. Зурларга урын бирергә.
4. Әдәпле сөйләшергә.

Сыйныфларда рус балалары да булганга дәресләрдә Г. Остерның “Вредные советы” китабыннан да өзекләр укып китәбез. Укучыларга бу эшләр бик ошый. Милләттән түгел, ә кешенең үзеннән тора дигән нәтиҗәгә киләбез.

Әлбәттә, әдәп-әхлакка өйрәтү мәктәптә генә башкарылмый. Әдәплеллек кагыйдәләре һәм күнекмәләре гаиләдә, мәктәптән тыш эшләрдә, гомумән, балаларның бөтен эшчәнлегендә үзләштерелә. Укытучы исә укучыларын үзе турында гына түгел, тирә-ягын чолгап алган кешеләр, кылган гамәлләре, киләчәге турында да уйланырга этәрергә тиеш.

“Балаларыгызны үзегез яшәгән заманга һәм башка заман өчен дә яраклы итеп укытыгыз”, - дигән киңәше һәр укытучының девизы булып тора.

**Кулланылган әдәбият.**

1. Р. Фәхреддин. Балаларга үгет-нәсихәт.- Казан, 2001.
2. Р. Фәхреддин: Фәнни – биографик җыентык. – Казан: Рухият, 1999
3. З. Т. Шәрәфетдинов , г. Ф. Даутов. XX йөз башы татар мәгарифе тарихында Ризаэтдин Фәхретдин. Яр Чаллы “Идел-йорт” нәшрияты. 2000ел.